
A nyújtás jelensége nők és férfiak spontán beszédében

A hangzónyújtásokat hagyományosan a megakadásjelenségek között tartja számon a magyar szakirodalom, mely jellemzően a viszonyszókon jelenik meg, és időt biztosít a beszélő számára a beszédtervezésre. Ugyanakkor az is ismeretes, hogy a nyújtás nagyon gyakran jelentkezik szakaszvégen, és az alapszófajú szavakat is érintheti, ezért feltehetőleg az egyszerű időnyerésen túl további, diskurzusszervező, illetve pragmatikai funkciókkal is bírhat. A korábbi, a témával foglalkozó kisszámú magyar nyelvű kutatás még nem vizsgálta a nyújtásokat a nemek viszonylatában, valamint szinte kizárólag a magánhangzó-nyújtásokra korlátozódtak.
Kutatásom során 8 nő és 8 férfi végzett el egy percepciós tesztet, amelyben 5 nő és 5 férfi spontán beszédében kellett jelölniük a nyújtásokat. A tesztelők fele által nyújtásnak ítélt hangok megnyilatkozásbeli és szóbeli helyzetét, valamint szófaját és szünetekkel való viszonyát vizsgáltam. Továbbá meghatároztam a beszédhangok pontos idejét a Praat szoftver segítségével.
A két nem nyújtásainak produkciójában nem találtam nagy eltérést, azonban a női hallgatók háromszor több nyújtást észleltek. A nyújtások leggyakrabban szóvégi pozícióban és a megnyilatkozások belsejében jelentek meg, valamint 80%-uk kapcsolatban áll néma vagy kitöltött szünetekkel. A legtöbb nyújtás a kötőszavakon volt, de összességében 60%-uk alapszófajú szavakon jelent meg. Mindemellett elmondható, hogy nem minden esetben a valóban hosszabb időtartamú beszédhangokat érzékelték nyújtásként a hallgatók.
A mérési eredmények és pozíciós sajátosságok alapján megállapítható, hogy a beszélők nem minden esetben megakadásként produkálnak nyújtást, hanem a jelenség fontos pragmatikai funkcióval is bír, diskurzustagoló, nyomatékosító szerepet tölt be bizonyos esetekben, és segíti a beszédpercepciót.



